**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄ - ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΕΘΝΙΚΗΣ ΑΜΥΝΑΣ ΚΑΙ ΕΞΩΤΕΡΙΚΩΝ ΥΠΟΘΕΣΕΩΝ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 27 Ιουνίου 2017, ημέρα Τρίτη και ώρα 12.15΄, στην Αίθουσα Γερουσίας του Μεγάρου της Βουλής, συνεδρίασε η Διαρκής Επιτροπή Εθνικής Άμυνας και Εξωτερικών Υποθέσεων, υπό την προεδρία του Προέδρου αυτής, κ. Κωνσταντίνου Δουζίνα, με θέμα ημερήσιας διάταξης:

Επεξεργασία και εξέταση του σχεδίου νόμου του Υπουργείου Εξωτερικών: «Κύρωση της Συμφωνίας - Πλαίσιο Εταιρικής Σχέσης και Συνεργασίας μεταξύ της Ευρωπαϊκής Ένωσης και των Κρατών Μελών της, αφενός και της Δημοκρατίας των Φιλιππίνων, αφετέρου».

Στη συνεδρίαση παρέστησαν ο Αναπληρωτής Υπουργός Εξωτερικών, κ. Γεώργιος Κατρούγκαλος, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Αυλωνίτου Ελένη, Βαγιωνάκη Βάλια, Καραναστάσης Απόστολος, Δέδες Γιάννης, Δουζίνας Κωνσταντίνος, Δρίτσας Θοδωρής, Εμμανουηλίδης Δημήτριος, Παπαηλιού Γεώργιος, Στέφος Ιωάννης, Κυρίτσης Γεώργιος, Σέλτσας Κωνσταντίνος, Μπαλλής Συμεών, Ντζιμάνης Γιώργος, Ξυδάκης Νικόλαος, Πάντζας Γιώργος, Ρίζος Δημήτρης, Σπαρτινός Κώστας, Σταματάκη Ελένη, Τελιγιορίδου Ολυμπία, Τριανταφύλλου Μαρία, Αναστασιάδης Σάββας, Γεωργιάδης Σπυρίδων – Άδωνις, Δημοσχάκης Αναστάσιος, Καββαδάς Αθανάσιος, Κεδίκογλου Συμεών (Σίμος), Κουκοδήμος Κωνσταντίνος, Μεϊμαράκης Ευάγγελος – Βασίλειος, Τασούλας Κωνσταντίνος, Κωνσταντινόπουλος Οδυσσέας, Βλάχου Σωτηρία, Κούζηλος Νικόλαος, Παππάς Χρήστος, Κανέλλη Λιάνα, Τάσσος Σταύρος, Κατσίκης Κωνσταντίνος, Σαρίδης Ιωάννης, Ψαριανός Γρηγόρης και Μάρκου Αικατερίνη.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Κυρίες και κύριοι συνάδελφοι, αρχίζει η συνεδρίαση της Διαρκούς Επιτροπής Εθνικής Άμυνας και Εξωτερικών Υποθέσεων, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Εξωτερικών «Κύρωση της Συμφωνίας - Πλαίσιο Εταιρικής Σχέσης και Συνεργασίας μεταξύ της Ευρωπαϊκής Ένωσης και των Κρατών Μελών της, αφενός και της Δημοκρατίας των Φιλιππίνων, αφετέρου».

Προτείνω οι εισηγητές, εφόσον υπάρξει συμφωνία, να μιλήσουν για 7 λεπτά και μετά θα δούμε, εάν υπάρχουν Βουλευτές που θέλουν να κάνουν παρέμβαση. Παρακαλώ, κύριε Κωνσταντινόπουλε.

ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ειδικός Αγορητής της Δημοκρατικής Συμπαράταξης ΠΑΣΟΚ-ΔΗΜΑΡ): Κύριε Πρόεδρε, γνωρίζετε το θέμα που αφορά στα ναυπηγεία Σκαραμαγκά. Είχε γίνει μια συνεδρίαση εδώ και πάρα πολύ καιρό και υπήρξε μια δέσμευση της Κυβέρνησης – τόσο του κ. Βίτσα όσο και του κ. Πιτσιόρλα – σχετικά με την πληρωμή των εργαζομένων. Έχει παρέλθει όλο αυτό το διάστημα και αυτή η δέσμευση δεν έχει υλοποιηθεί. Τι γίνεται με αυτή τη διαδικασία; Ο κ. Βίτσας, ο κ. Πιτσιόρλας το γνωρίζουν; Ισχύει η δέσμευσή τους; Ως Επιτροπή, ήταν ομόφωνη η απόφαση για την πληρωμή των ανθρώπων, που δουλεύουν στα ναυπηγεία Σκαραμαγκά, σε σχέση με τις νέες συνθήκες που εξελίσσονται, για να προχωρήσουμε και να μπορέσουμε να υλοποιήσουμε την απόφασή μας.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Δεν μπορώ να σας πω τι ξέρει ο κ. Βίτσας και ο κ. Πιτσιόρλας. Εμείς έχουμε μεταφέρει αίτημα συναδέλφων, για να γίνει μια νέα συνεδρίαση της Επιτροπής για τα θέματα και του Σκαραμαγκά και της ΕΛΒΟ. Για τον Σκαραμαγκά, όπως ξέρετε, περιμένουμε την απόφαση του Δικαστηρίου. Το αίτημα έχει μεταφερθεί και δεν μας έχουν απαντήσει ακόμα. Φαντάζομαι, εν μέρει, γιατί δεν υπάρχει σαφής νομική απάντηση στο ερώτημα, το οποίο είχε τεθεί. Επομένως, θα επαναλάβω πάλι το αίτημά σας, κύριε Κωνσταντινόπουλε, αλλά αυτή τη στιγμή δεν μας έχει δοθεί κάποια απάντηση για το πότε θα ήταν εύκαιροι οι Υπουργοί να έρθουν, για να κάνουμε τη συνεδρίαση, έτσι όπως είχαν υποσχεθεί στην προηγούμενη συνάντηση, όπως είπατε.

ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ειδικός Αγορητής της Δημοκρατικής Συμπαράταξης ΠΑΣΟΚ-ΔΗΜΑΡ): Έχουμε ξεπεράσει το χρονικό όριο και αυτή την στιγμή δεν υλοποιείται η απόφαση, την οποία είχε δεσμευθεί η Κυβέρνηση ενώπιον της Επιτροπής. Ή θα πρέπει ο κ. Βίτσας να έρθει άμεσα ή τουλάχιστον, διαμέσου εσάς, να έχουμε άμεσα και γρήγορα μια απάντηση.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Ο Σκαραμαγκάς και η ΕΛΒΟ είναι δύο διαφορετικά θέματα. Σας λέω ότι έχουμε κάνει το αίτημα και δεν υπάρχει ακόμα, απ' ό,τι ξέρω, η απόφαση του Δικαστηρίου.

ΓΕΩΡΓΙΟΣ ΚΑΤΡΟΥΓΚΑΛΟΣ (Αναπληρωτής Υπουργός Εξωτερικών): Απλώς, κύριε συνάδελφε, να μην συγχέουμε τις διαδικασίες. Το θέμα που θέτετε, είναι κατ' εξοχήν θέμα Κοινοβουλευτικού Ελέγχου. Το να εγείρεται θέμα, τη στιγμή που δεν είναι εδώ εκπρόσωπος της Κυβέρνησης να απαντήσει, είναι ουσιαστικά για δημιουργία εντυπώσεων. Νομίζω ότι πρέπει να είμαστε πιο υπεύθυνοι στην άσκηση του έργου μας.

ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ειδικός Αγορητής της Δημοκρατικής Συμπαράταξης ΠΑΣΟΚ – ΔΗΜΑΡ): Κύριε Υπουργέ, η Επιτροπή είναι Εθνικής Άμυνας και Εξωτερικών Υποθέσεων. Δεν θέλουμε να εγείρουμε εντυπώσεις ούτε τίποτα άλλο. Θέλω να μιλήσω στον Πρόεδρο, ο οποίος εκπροσωπεί την Επιτροπή και να τον καλέσω, επειδή έχει μεταφέρει το αίτημα εδώ και παρά πολύ καιρό, ότι δεν υλοποιείται αυτό το αίτημα και είναι αίτημα όλων μας. Να έρθουν οι αρμόδιοι Υπουργοί να μας πουν, γιατί αυτό που είχαν υποσχεθεί στο χρονικό ορίζοντα, που έχουν δώσει, δεν γίνεται πράξη. Ευχαριστώ πολύ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Σας είπα ότι έχουμε μεταφέρει το αίτημα. Νομίζω υπήρχε θέμα ότι δεν είχαν οι Υπουργοί πλήρη ενημέρωση έτσι ώστε να έρθουν εδώ και να μας εξηγήσουν τι γίνεται και θα το μεταφέρουμε και πάλι. Τον λόγο έχει η κυρία Τριανταφύλλου.

ΜΑΡΙΑ ΤΡΙΑΝΤΑΦΥΛΛΟΥ (Εισηγήτρια του ΣΥΡΙΖΑ): Ευχαριστώ, κύριε Πρόεδρε. Πρέπει να σας πω ότι υπάρχουν οχλήσεις από την ΕΛΒΟ σε όλους τους βουλευτές, οι οποίοι συμμετέχουμε στην Επιτροπή Εθνικής Άμυνας και Εξωτερικών Υποθέσεων, οπότε παρά το γεγονός ότι είναι δύο διαφορετικά θέματα και παρά το γεγονός ότι υπάρχει ένα δικαστήριο που θα πρέπει να δούμε τι ακριβώς έγινε, νομίζω ότι θα πρέπει σε ένα σύντομο χρονικό διάστημα να αποφασίσουμε πώς θα γίνει αυτή η διαδικασία.

Τώρα σε σχέση με την Κύρωση Συμφωνίας – Πλαίσιο εταιρικής σχέσης μεταξύ της Ευρωπαϊκής Ένωσης και της Δημοκρατίας των Φιλιππίνων, νομίζω ότι πρέπει να πούμε δύο λόγια για ζητήματα που αναφέρονται στην Νοτιοανατολική Ασία, στις σχέσεις της με την Ευρωπαϊκή Ένωση και όχι μόνο. Διαχρονικό και επίδικο ζήτημα για τη Δύση ήταν ο τρόπος ενσωμάτωσης κρατών, που απείχαν από το πλέγμα αυτό, που λέμε, των «δυτικογενών θεσμών». Απείχαν όχι μόνο οικονομικά, αλλά και πολιτισμικά. Υπήρχαν, δηλαδή, άλλοι τρόποι κοινωνικοποίησης. Είναι αυτό που πρόσφατα ονομάσαμε «παγκοσμιοποίηση». Η Νοτιοανατολική Ασία δεν αποτελεί εξαίρεση, δεν αποτέλεσε ποτέ, αν και άλλαζαν οι μορφές κυριαρχίας και επικυριαρχίας. Μέχρι το πρώτο μισό του 20ου αιώνα υπήρχε καθαρή αποικιοκρατία και στην Νοτιοανατολική Ασία και σε άλλες περιοχές, όπως πολύ καλά γνωρίζετε, και στην Αφρική και αλλού. Το πρώτο μισό του 20ου αιώνα σηματοδότησε την αρχή του τέλους της ευρωπαϊκής κυριαρχίας. Ωστόσο, η αξίωση διάχυσης των φιλελεύθερων οικονομικών, πολιτικών και πολιτιστικών προτύπων παραμένει και είναι κυρίαρχη και ενδυναμώνεται θα έλεγα και παίρνει και ποικίλες μορφές μετά την κατάρρευση του Υπαρκτού Σοσιαλισμού. Έτσι οι πιο πολλές χώρες της Ασίας και της Νοτιοανατολικής Ασίας εντάχθηκαν – όχι με την ίδια ένταση ούτε στον ίδιο βαθμό – στο διεθνοποιημένο οικονομικό σύστημα, δημιουργώντας σε κάποιες από αυτές τις χώρες συνθήκες ανάπτυξης, οικονομικής ανάπτυξης, τεχνολογικής ανάπτυξης.

Είναι βέβαια ζητούμενο το εξής. Έχω την εντύπωση ότι αυτές οι χώρες, όπως και πολλές άλλες βέβαια, είναι δισυπόστατες. Από τη μία, αμβλύνεται το οικονομικό και τεχνολογικό χάσμα με τα κράτη της Δύσης, δηλαδή διαβάζουμε σε πολλά άρθρα και σε πολλές μελέτες ότι αυξάνεται το ΑΕΠ, ωστόσο υπάρχει σε αυτές τις χώρες εργασιακός μεσαίωνας, βία, διαφθορά, καταπάτηση των ανθρωπίνων δικαιωμάτων και πολλά άλλα.

Έχει μεγάλη σημασία, κατά την άποψή μου, να κατανοήσουμε και να διερευνήσουμε πώς γίνεται μία μετατόπιση της διεθνούς πολιτικής από την Ευρώπη στην Ασία. Υπάρχουν, κατά την άποψή μου, δύο σημεία σε αυτό. Από την μία, υπάρχουν περιφερειακές δυνάμεις που αυτονομούνται, δηλαδή, είναι μία σειρά από κράτη που βελτιώνουν τη θέση τους, αξιώνουν πιο ενεργό ρόλο και στον περιφερειακό και στον παγκόσμιο καταμερισμό δύναμης, ισχύος, ας πούμε η Κίνα ή η Ρωσία. Αυτοί οι δύο αποτελούν τους πιο σημαντικούς δρώντες στην Ασιατική ήπειρο. Η Κίνα θα έλεγα ότι μπορεί να ξεπερνά κάποιες φορές μια περιφερειακή δύναμη, να αποτελεί μία αναδυόμενη πλανητική δύναμη. Η Ρωσία πιστεύω ότι θέλει να ενισχύσει το ρόλο και τη θέση της και να εδραιώσει μία ανάκαμψη, η οποία αρχίζει να υπάρχει μετά τη στρατιωτική νίκη επί της Γεωργίας το 2008. Από την άλλη, υπάρχουν οι ΗΠΑ που ακόμα και σήμερα ασκούν μία πολιτική πλανητικών διαστάσεων, αλλά που τώρα έχουν να αντιμετωπίσουν τους περιφερειακούς ανταγωνιστές, που δυνητικά μπορούν και να ηγεμονέψουν στην περιοχή. Ας πούμε η Κίνα στην περιοχή της Ασίας. Ο τρόπος που θα γίνει η κατανομή θα καθορίσει, εν πολλοίς, τη σύγκρουση ή τη σταθερότητα.

Υπάρχει μια πυρηνική πραγματικότητα στην Ασία και υπάρχει και μια κοινωνική πραγματικότητα, ένα πολύ νεαρό εργατικό δυναμικό. Γιατί τα λέω αυτά, όταν πάμε να μιλήσουμε για μια κύρωση, η οποία, πολλές φορές, έρχεται εδώ και έχει ένα τυπικό χαρακτήρα;

Η διαδικασία έχει ένα τυπικό χαρακτήρα, είναι σημαντικό όμως να γνωρίζουμε τις παραμέτρους της περιοχής, όσο μπορούμε τουλάχιστον και στον πολύ μικρό χρόνο που έχουμε, όταν συζητάμε τέτοιες κυρώσεις. Μέσα σε αυτό το κλίμα τοποθετείται και η Ευρωπαϊκή Ένωση, η στρατηγική της δηλαδή, για την Ασία και την Νοτιοανατολική Ασία.

Στα πλαίσια, λοιπόν, αυτών των διαχρονικών σχέσεων μεταξύ της Ευρωπαϊκής Ένωσης και της Ένωσης των Χωρών της Νοτιοανατολικής Ασίας, έρχεται σήμερα προς κύρωση στη Βουλή των Ελλήνων, η εν λόγω Συμφωνία εταιρικής σχέσης και συνεργασίας μεταξύ της Ευρωπαϊκής Ένωσης και της Δημοκρατίας των Φιλιππίνων. Η συγκεκριμένη Συμφωνία υπογράφηκε στις 12 Ιουνίου 2012, στο περιθώριο του 19ου Περιφερειακού Φόρουμ του ASEAN, στην Πνομ Πενχ και αποτελεί αποτέλεσμα των συζητήσεων που είχαν, ήδη, ολοκληρωθεί από τον Ιούνιο 2010. Οι συχνές διπλωματικές επαφές Αξιωματούχων της Ευρωπαϊκής Ένωσης με αντίστοιχους των Φιλιππίνων, καθώς και ο θεσμοθετημένος διάλογος σε θέματα ανθρωπίνων δικαιωμάτων, πιστοποιεί τη καταγεγραμμένη διάθεση των δύο μερών για περαιτέρω ενίσχυση της συνεργασίας τους σε μια σειρά από τομείς.

Σύμφωνα με τα στοιχεία της Παγκόσμιας Τράπεζας, οι Φιλιππίνες αποτελούν τη δεύτερη, μετά την Κίνα, ταχύτερα αναπτυσσόμενη οικονομία της Ασίας, βασισμένη, κυρίως, στην αύξηση της γεωργικής της δραστηριότητας, στις κατασκευές και στην αύξηση των δημοσίων και ιδιωτικών δαπανών. Πολύ σημαντικό ρόλο – από τους πιο σημαντικούς – στην οικονομική ανάπτυξη των Φιλιππίνων κατέχει η αύξηση των μεταναστευτικών εμβασμάτων. Οι Φιλιππινέζοι της διασποράς αποτελούν σημαντικό οικονομικό κεφάλαιο για τη χώρα τους, με μεγάλη πολιτιστική συνεισφορά.

Στην Ελλάδα υπολογίζεται ότι, σήμερα, ζουν περίπου 15.000 έως 20.000 Φιλιππινέζοι μετανάστες, ενώ 80.000 παρέχουν υπηρεσίες σε ελληνικές ναυτιλιακές εταιρείες.

Παρά, όμως, τη στατιστική ευημερία και την οικονομική άνθηση των τελευταίων ετών, οι κοινωνικές ανισότητες και η μεγάλη φτώχεια ταλανίζουν εκτεταμένα κοινωνικά στρώματα. Στις Φιλιππίνες, 98.000.000 πολίτες ζουν με λιγότερα από 1,25 δολάρια την ημέρα, ενώ η παιδική εργασία ανθεί.

Ταυτόχρονα, η χώρα μαστίζεται από εκτεταμένα κυκλώματα διακίνησης ναρκωτικών, διαφθοράς, έντονης εγκληματικότητας, αλλά και συχνών ένοπλων συρράξεων με τρομοκράτες και άλλου είδους εγκληματίες. Εδώ πέρα να τονίσω ότι υπάρχει μια – σύμφωνα με τα λεγόμενα του Προέδρου των Φιλιππίνων και των συναντήσεων που είχε και με τον Πούτιν – εισβολή τζιχαντιστών στις Φιλιππίνες.

Η συνολική Συμφωνία - Πλαίσιο Ευρωπαϊκής Ένωσης - Φιλιππίνων, που έρχεται προς κύρωση στην Ελληνική Βουλή, αποτελεί μια βάση για ενίσχυση της συνεργασίας μεταξύ των δύο μερών, τόσο σε οικονομικό επίπεδο όσο και σε επίπεδο δικαιωμάτων, Δημοκρατίας, Ελευθερίας και Ασφάλειας. Η Ευρωπαϊκή Ένωση, στο γενικότερο προσανατολισμό της για σύναψη σχέσεων με χώρες της Ασίας, επιχειρεί την εμπέδωση των διμερών οικονομικών συνεργασιών με τις Φιλιππίνες, επιδιώκοντας την προώθηση πολιτικών και οικονομικών μεταρρυθμίσεων, με στόχο την καταπολέμηση της φτώχειας, την ενίσχυση του κράτους δικαίου, όπως επίσης και την ενίσχυση των εμπορικών ροών και επενδύσεων. Επιπλέον, η ανοδική τάση των επενδυτικών ροών μεταξύ Ευρωπαϊκής Ένωσης και Φιλιππίνων οδήγησε την Ευρωπαϊκή Ένωση στην επιδίωξη σύναψης Συμφωνίας Ελεύθερου Εμπορίου, μεταξύ της Ευρωπαϊκής Ένωσης και των Φιλιππίνων. Η πρόταση διατυπώθηκε το 2010 και από τότε έχουν γίνει αρκετές διαπραγματεύσεις. Το 2016 ανακοινώθηκε πως οι δύο πλευρές βρίσκονται πολύ κοντά σε σύναψη συμφωνίας. Και από την πλευρά των Φιλιππίνων οι διαδικασίες προσέγγισης με την Ευρωπαϊκή Ένωση ενισχύθηκαν με την πρόθεση της κυβέρνησης το 2013 να υποβάλλει αίτημα για ένταξη των Φιλιππίνων στο Ενισχυμένο Σύστημα Γενικευμένων Δασμολογικών Προτιμήσεων της Ευρωπαϊκής Ένωσης με ό,τι αυτό συνεπάγεται για την οικονομία των Φιλιππίνων. Πρέπει, επίσης, να τονίσουμε ότι οι Φιλιππίνες αποτελούν έναν από τους δημοφιλέστερους τουριστικούς προορισμούς των ευρωπαίων πολιτών.

Θα ήθελα να πω δύο τρία πράγματα για τα άρθρα. Το άρθρο 13 αναφέρεται στη ρύθμιση φυτοϋγειονομικών θεμάτων και καλής μεταχείρισης ζώων, που είναι βασική αρχή για τις εξαγωγές. Μεγάλη σημασία έχει το άρθρο 19, με το οποίο τα συμβαλλόμενα μέρη συμφωνούν να προωθήσουν τις συνεργασίες σχετικά με τις γεωγραφικές ενδείξεις, συμπεριλαμβανομένης της προστασίας τους και στον τομέα των φυτικών ποικιλιών, λαμβάνοντας υπόψη και ανάλογα με την περίπτωση, το ρόλο της Διεθνούς Ένωσης Προστασίας Νέων Ποικιλιών Φυτών.

Παρότι αυτή η συμφωνία είναι σημαντική, η Ελλάδα – στην προσπάθεια που καταβάλλει, προκειμένου να βρει νέους εμπορικούς δρόμους για τα προϊόντα της και να δυναμώσει τις εξαγωγές της – στρέφεται ορθά και στις χώρες της Ασίας. Η προσέγγιση με την Κίνα και τις Φιλιππίνες, αλλά και με άλλες χώρες της Ασίας, μπορούν να συμβάλλουν τα μέγιστα στην ανάπτυξη της οικονομίας της χώρας με τρόπο αμοιβαίο.

Ωστόσο, αν είχα δευτερολογία, θα ήθελα να επισημάνω κάποια προβλήματα σε σχέση με τους Φιλιππινέζους, που εργάζονται στην Ελλάδα. Μία μετανάστευση που άρχισε μετά το 1978, κατά την δικτατορία του Μάρκος. Εδώ νομίζω ότι θα έπρεπε να διερευνήσουμε – ίσως και να υπογράψουμε – ένα διμερές σύμφωνο για τις εργασιακές σχέσεις και την ασφάλιση των Φιλιππινέζων, που ζουν στην Ελλάδα. Νομίζω ότι είναι πάρα πολύ σημαντικό να δούμε και τα προβλήματα που υπάρχουν στο πλαίσιο της καλής συνεργασίας. Ένα σημαντικό πρόβλημα είναι το καθεστώς παραμονής τους. Υπάρχουν πολλοί εργαζόμενοι από τις Φιλιππίνες, οι οποίοι δεν μπορούν να έχουν άδεια παραμονής, γιατί δεν έχουν αρκετά ένσημα, τους λείπουν ένσημα. Ευχαριστώ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Σας ευχαριστώ, είστε υπέρ της ψήφισης του νομοσχεδίου. Επειδή, η κυρία Τριανταφύλλου έφτασε τα 10 λεπτά, θεωρώ ότι είναι λογικό να αυξήσουμε την ώρα ομιλίας και για τους άλλους εισηγητές, εφόσον το χρειάζονται, από τα 7 στα 8 λεπτά. Ευχαριστώ. Τον λόγο έχει ο κ. Κεδίκογλου.

ΣΥΜΕΩΝ (ΣΙΜΟΣ) ΚΕΔΙΚΟΓΛΟΥ (Εισηγητής της Νέας Δημοκρατίας): Κύριε Πρόεδρε, δεν θα μακρηγορήσω. Η δική μας προσέγγιση είναι κατά τι διαφορετική, αν και εξαρχής δηλώνω ότι είναι θετική. Απλώς ένα σχόλιο σχετικά με όσα ακούστηκαν. Η περιοχή της Νοτιοανατολικής Ασίας έχει υποστεί τις μεγαλύτερες, εντυπωσιακότερες μεταβολές, τα τελευταία 15 – 20 χρόνια. Σίγουρα υπάρχουν ζητήματα ανθρωπίνων δικαιωμάτων σε πολλές χώρες της περιοχής, αλλά σίγουρα οι Καμποτζιανοί δεν ξεχνάνε τους κόκκινους ΧΜΕΡ, όπως και οι Φιλιππινέζοι δεν ξεχνούν την δικτατορία του Μάρκος. Έχουν γίνει μεγάλα βήματα σε αυτές τις χώρες, μεγάλα βήματα σε θέματα Δημοκρατίας, σίγουρα, υπάρχουν πολλά ακόμα να γίνουν, αλλά ακόμα εντυπωσιακότερα είναι τα βήματα που έχουν κάνει σε θέματα οικονομίας.

Τώρα, να έρθουμε στο προκείμενο. Η Συμφωνία πλαίσιο – εταιρικής σχέσης και συνεργασίας Ευρωπαϊκής Ένωσης και Φιλιππίνων είναι μία αναμενόμενη συνέπεια της ισχύουσας συμφωνίας μεταξύ Ευρωπαϊκής Ένωσης και ASEAN – της Ένωσης των Κρατών της Νοτιοανατολικής Ασίας του 1980 – που από τότε προέβλεπε τη διεξαγωγή διαλόγου της Ευρωπαϊκής Ένωσης με τα κράτη μέλη της ASEAN, για την ανάπτυξη πολυεπίπεδης συνεργασίας.

Την τελευταία δεκαετία, η Ευρωπαϊκή Ένωση έδωσε ιδιαίτερο βάρος στην αναβάθμιση των σχέσεων με τα κράτη της Νοτιοανατολικής Ασίας, δεδομένου των ραγδαίων ρυθμών οικονομικής ανάπτυξης που σημειώνουν. Εξέχουσα είναι η περίπτωση των Φιλιππίνων, λόγω των πραγματικά εντυπωσιακών στοιχείων της οικονομίας τους. Οι ρυθμοί ανάπτυξης που έχουν τα τελευταία χρόνια είναι σταθερά πάνω από 7%, είναι η δεύτερη ταχύτερα αναπτυσσόμενη οικονομία στην Ασία μετά την Κίνα. Σήμερα είναι 41η παγκοσμίως. Μέσα σε 30 χρόνια, το 2050, προβλέπεται να είναι 14η. Έχει έναν ενεργό πληθυσμό, που είναι το 61% του συνόλου των 98.000.000. Βέβαια υπάρχουν και αρνητικά. Το 30% των Φιλιππινέζων ζουν με 400 δολάρια το χρόνο. Πεντέμισι εκατομμύρια παιδιά εργάζονται. Υπάρχουν σημαντικές δυσλειτουργίες στις κρατικές δομές, υστέρηση στις κοινωνικές παροχές. Επιπλέον, όμως, για να δούμε και το οικονομικό πεδίο, το ισοζύγιο συναλλαγών με την Ευρωπαϊκή Ένωση, παρότι αυξάνεται διαρκώς τα τελευταία χρόνια, είναι πολύ ετεροβαρές, κυρίως, λόγω και του περιοριστικού καθεστώτος πρόσβασης στις αγορές τους, αλλά και της περιορισμένης αγοραστικής δυνατότητας των Φιλιππινέζων.

Συνεπώς, η οικονομική ανάπτυξη των Φιλιππίνων, η αύξηση του εισοδήματος των Φιλιππινέζων είναι και προς συμφέρον των Ευρωπαίων. Στόχος της Ευρωπαϊκής Ένωσης στις σχέσεις της με τις Φιλιππίνες είναι η υποστήριξη στην αντιμετώπιση των ανωτέρω προβλημάτων, καθώς και η επίτευξη των αναπτυξιακών στόχων της χιλιετίας, όπως έχουν ονομαστεί, που οριοθετήθηκαν με το σχετικό σχέδιο ανάπτυξης 2007 – 2013, που παρατάθηκε, και μέσω της προώθησης ευρύτατων μεταρρυθμίσεων, σε όλους τους τομείς. Θα είμαι συνοπτικός, γιατί η προς Κύρωση συμφωνία υπογράφτηκε το 2012 και περνάει σταδιακά από τα κράτη μέλη. Αναμένεται να διευρύνει το πεδίο συνεργασίας στον πολιτικό τομέα, στην περιφερειακή και διεθνή ασφάλεια και ιδιαίτερα, στην καταπολέμηση της τρομοκρατίας – ωστόσο, ειπώθηκε ότι ένα από τα πιο επικίνδυνα παρακλάδια της Αλ Κάιντα δρα στις Φιλιππίνες – στο εμπόριο και τις επενδύσεις, στη δικαιοσύνη και την καταπολέμηση του εγκλήματος και της διαφθοράς, στη μετανάστευση και τη ναυτική εργασία, καθώς και θέματα ανάπτυξης, εκπαίδευσης, ενέργειας και τουρισμού.

Εκτενέστερα, μπορούμε να αναφερθούμε στην Ολομέλεια. Το μόνο βέβαιο είναι ότι οι εμπορικές και οικονομικές σχέσεις μεταξύ Ευρωπαϊκής Ένωσης και Φιλιππίνων θα γνωρίσουν μεγάλη ανάπτυξη, θα τολμούσα να πω και άνθιση, τα επόμενα χρόνια.

Ποιος είναι ο στόχος της χώρας μας; Ο στόχος της Ελλάδας πρέπει να είναι σε αυτήν την αύξηση των συναλλαγών, την αύξηση της συνεργασίας να διασφαλίσει το μεγαλύτερο δυνατό μερίδιο. Η Ελλάδα διαθέτει συγκριτικά πλεονεκτήματα σε σχέση με τις άλλες χώρες της Ευρωπαϊκής Ένωσης. Ειπώθηκε και προηγουμένως ότι υπάρχουν 80.000 Φιλιππινέζοι που δουλεύουν σε ελληνικά καράβια και 15.000 Φιλιππινέζοι που είναι μια πολύ δραστήρια, πολύ ζωντανή, πολύ ωραία κοινότητα, στην Ελλάδα. Όμως, το σημαντικότερο συγκριτικό πλεονέκτημα της Ελλάδας είναι ο Πειραιάς. Έχουμε το πλησιέστερο ευρωπαϊκό λιμάνι, δηλαδή, έχουμε το φθηνότερο τρόπο να πάνε προς τις χώρες αυτές τα προϊόντα μας και αντίστοιχα, ότι εισάγουμε από κει πέρα, γιατί πρέπει το εμπόριο να είναι αμοιβαίο.

Λυπάμαι που δεν είναι εδώ ο Υπουργός, αλλά θα ήθελα να πω ότι πρέπει τα συναρμόδια Υπουργεία Εξωτερικών, Οικονομικών και Ανάπτυξης να θέσουν στόχους, γιατί έχω προσωπική εμπειρία. Έχουμε μία συνεργασία μέσω της Περιφέρειας της Στερεάς Ελλάδος με τις Πρεσβείες των χωρών της περιοχής. Έχουν έρθει οι Πρέσβεις του ASEAN στη Χαλκίδα και έχουν παρουσιάσει στο Εμπορικό Επιμελητήριο τις δυνατότητες συνεργασίας και σε επίπεδο εξαγωγών και σε επίπεδο εισαγωγών.

Είναι πάρα πολύ μεγάλες οι δυνατότητες, γιατί οι οικονομίες των κρατών αυτών με την ελληνική, είναι συμπληρωματικές. Κοινώς, αυτό που έχουν αυτοί, δεν το έχουμε εμείς κι αυτό που έχουμε εμείς, δεν το έχουν αυτοί. Τι χρειάζεται; Χρειάζεται ενίσχυση. Υπάρχουν επιχειρηματίες, που έχουν ήδη δραστηριοποιηθεί σε αυτές τις περιοχές, φαντάζομαι ότι κανένας εδώ πέρα δεν ξέρει ότι η μεγαλύτερη εταιρεία σε πώληση κονσερβών στην περιοχή αυτή είναι ελληνική. Έχω μάλιστα την περηφάνεια να είναι από την Εύβοια. Μέχρι τώρα οι επιχειρηματίες που έχουν πάει, δρουν μόνοι τους, δεν έχουν βοήθεια, δεν έχουν καθοδήγηση. Εμείς θέλουμε να μπουν ακόμη περισσότεροι.

Πρέπει, συνεπώς, οι διπλωματικές αντιπροσωπείες μας να λειτουργούν σαν εμπορικές αντιπροσωπείες και βέβαια, στον επανασχεδιασμό – που είμαι σίγουρος ότι πρέπει να γίνει – θα πρέπει να δούμε, γιατί σε μερικές από τις χώρες αυτές, παρότι υπάρχουν μεγάλες δυνατότητες, δεν έχουμε σχεδόν καθόλου διπλωματική εκπροσώπηση. Συνεπώς, θα πρέπει να το δούμε αυτό και ελπίζω στην Ολομέλεια, ο Υπουργός να μπορέσει να μας πει μερικά πράγματα για τα σχέδιά του, πώς η Ελλάδα να καρπωθεί από αυτήν την αναμενόμενη αύξηση της συνεργασίας με τις Φιλιππίνες, αλλά και με τα άλλα κράτη της Νοτιοανατολικής Ασίας. Κλείνοντας θα πω ότι υπερψηφίζουμε.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Ο κ. Κωνσταντινόπουλος έχει τον λόγο.

ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ειδικός Αγορητής της Δημοκρατικής Συμπαράταξης ΠΑΣΟΚ – ΔΗΜ.ΑΡ.): Εμείς, όπως ξέρετε, έχουμε πάγια τακτική και κρατάμε επιφύλαξη σε όλες τις προτεινόμενες συμφωνίες εταιρικής σχέσης, γιατί θέλουμε να έχουμε τη δυνατότητα, όπως ξέρετε, σε περίπτωση που η Κυβέρνηση καταθέτει, όπως συνήθως, τροπολογίες, να μπορούμε να μιλήσουμε. Σήμερα, είμαστε εδώ, για να κυρώσουμε τη συνολική Συμφωνία Εταιρικής Σχέσης και Συνεργασίας μεταξύ της Ευρωπαϊκής Ένωσης και των κρατών μελών της και της Δημοκρατίας των Φιλιππίνων, όπως αυτή υπεγράφη στις 12 Ιουλίου 2012, στο περιθώριο του 19ου Περιφερειακού FORUM Ευρωπαϊκής Επιτροπής και Συνδέσμου Κρατών Νοτιοανατολικής Ασίας.

Οι Φιλιππίνες είναι μια χώρα με περιπετειώδη ιστορία, ισπανική αποικία επί πολλά χρόνια, επί 3 αιώνες, μετά βρέθηκε σε αμερικανική κατοχή και σύντομη ιαπωνική κατοχή στο Β΄ Παγκόσμιο Πόλεμο, καθώς και μια 20ετία δικτατορία του Μάρκος. Υπάρχουν δυνατότητες ανάπτυξης; Υπάρχουν και γι’ αυτό φαίνεται στα τελευταία χρόνια ότι είναι η δεύτερη αναπτυσσόμενη χώρα στην περιοχή μετά την Κίνα, σε θέματα όπως η γεωργία και η κατασκευαστική δραστηριότητα, ο ναυπηγικός τομέας και έχει και αυξημένα μεταναστευτικά εμβάσματα.

Είπαν και οι συνάδελφοι για το μεγάλο χάσμα, το τεράστιο χάσμα που υπάρχει στην κοινωνία στις Φιλιππίνες. Ανέφεραν ότι το 30% περίπου του πληθυσμού ζει με 1,25 δολάρια την ημέρα και περίπου 5.500.000 παιδιά εργάζονται.

Υπήρξε άλλη μια εμφύλια σύρραξη, που έληξε το 2014, στις νότιες επαρχίες με παραστρατιωτικές οργανώσεις, ισλαμικό κράτος αναβίωσαν το 2017, εγκληματικές ομάδες, φατρίες και εκτός από όλα αυτά, οι Φιλιππίνες είχαν τις μεγάλες καταστροφές, οι οποίες ήλθαν να προστεθούν στα προβλήματα που έχει ο πολύπαθος λαός τους.

Η Ευρωπαϊκή Ένωση σε όλη αυτή την πορεία έχει στηρίξει τις Φιλιππίνες. Έχει συνδράμει με πολύ σημαντικά ευρωπαϊκά κονδύλια, συνολικού ύψους άνω των 57.000.000 ευρώ για την αντιμετώπιση ανθρωπιστικών κρίσεων, που προήλθαν από φυσικές καταστροφές, με ανθρωπιστική βοήθεια ύψους 33.000.000 ευρώ για την αντιμετώπιση των συνεπειών της εμφύλιας σύρραξης, αλλά και με 130.000.000 ευρώ στο πλαίσιο του σχεδίου ανάπτυξης για τις Φιλιππίνες, το οποίο ακόμη και σήμερα «τρέχει». Άρα, με την παρούσα συμφωνία, δηλαδή, με τη Συμφωνία που έγινε 12 Ιουλίου 2012, θα μπορούσε να διευρυνθεί σε πολλά επίπεδα η συνεργασία, σε επίπεδο δικαιοσύνης, ασφάλειας και φυσικά, της οικονομίας.

Θα μπορούσε – και νομίζω ότι αυτό ενδιαφέρει όλους μας – να υπάρξει καταπολέμηση του οργανωμένου εγκλήματος, της διαφθοράς, των ναρκωτικών, της νομιμοποίησης εσόδων από παράνομες δραστηριότητες, της παράνομης μετανάστευσης, της εμπορίας ανθρώπων, της εκπαίδευσης, της κλιματικής αλλαγής. Ανέφεραν και οι συνάδελφοι ότι στην Ελλάδα υπάρχει ένα πολύ μεγάλο ενδιαφέρον, πρώτον, γιατί υπάρχουν 80.000 Φιλιππινέζοι, οι οποίοι δουλεύουν σε ελληνικές ναυτιλιακές εταιρείες, αλλά στην Ελλάδα υπάρχει μια οργανωμένη ομάδα, τουλάχιστον, 11.000 με 15.000 Φιλιππινέζων, οι οποίοι είναι και πάρα πολύ δραστήριοι.

Για αυτούς τους λόγους, εμείς θεωρούμε ότι είναι θετική αυτή η Σύμβαση, Παρόλα αυτά, όπως γνωρίζετε, κατά πάγια τακτική μας, επιφυλασσόμαστε για την Ολομέλεια για τους λόγους, τους γνωστούς. Σας ευχαριστώ πολύ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Ευχαριστώ, τον κ. Κωνσταντινόπουλο. Τον λόγο έχει ο κ. Κούζηλος.

ΝΙΚΟΛΑΟΣ ΚΟΥΖΗΛΟΣ (Ειδικός Αγορητής του Λαϊκού Συνδέσμου- Χρυσή Αυγή): Ευχαριστώ πολύ, κύριε Πρόεδρε. Η παρούσα κύρωση είναι μια τυπική κύρωση για τη χώρα μας, στα πλαίσια της Ευρωπαϊκής Ένωσης. Εν προκειμένω, έχουμε μια συμφωνία συνεργασίας των Φιλιππίνων με την Ευρωπαϊκή Ένωση και τη χώρα μας, μια συμφωνία, που υπεγράφη στις 11 Ιουνίου του 2012. Οι συγκεκριμένες συμφωνίες - πλαίσιο συνεργασίας της Ευρωπαϊκής Ένωσης με διάφορους χώρες καλύπτουν διάφορους τομείς, όπως η ανάπτυξη του εμπορίου, θέματα ασφάλειας, οικονομίας, ζητήματα προστασίας περιβάλλοντος, μετανάστευση και άλλα πολλά.

Με τις Φιλιππίνες έχουμε αρκετά ισχυρούς δεσμούς από τη δεκαετία του 1970. Μιλάμε για ένα Χριστιανικό, Καθολικό κράτος, το οποίο, πλέον αντιμετωπίζει πολύ σοβαρό πρόβλημα με τους ακραίους Ισλαμιστές και έχουμε και ένοπλες συγκρούσεις στις Φιλιππίνες, με ακραίους Ισλαμιστές.

Οι Φιλιππίνες είναι μια ταχύτατα αναπτυσσόμενη οικονομία στην Νοτιοανατολική Ασία και κυρίως, ανταγωνίζεται την Κίνα. Υπάρχει μια έντονη ανάπτυξη, κυρίως, στον τομέα της βιομηχανίας τους τα τελευταία χρόνια, με ένα πολύ μεγάλο εργατικό δυναμικό γύρω στα 38 εκατομμύρια. Το θέμα όλο με τις Φιλιππίνες είναι ότι το 1/5 περίπου ζει κάτω από το όριο της φτώχειας. Η ανάπτυξη, που υπάρχει αυτή τη στιγμή στις Φιλιππίνες, είναι επειδή έχουν μπει οι πολυεθνικές και με πολύ χαμηλό εργατικό κόστος παράγουν τα πάντα, πλέον, στις Φιλιππίνες και ανταγωνίζονται και κάνουν ένα «αντίγραφο» της Κίνας.

Παρόλα αυτά, η Ευρωπαϊκή Ένωση προσπαθεί αυτή την στιγμή να διεισδύσει γενικά στην Ασία και μία από αυτές τις χώρες πλέον είναι και οι Φιλιππίνες.

Όσο αφορά στη δική μας θέση, τη δική μας προσέγγιση, σε σχέση με όλες αυτές τις Κυρώσεις της Ευρωπαϊκής Ένωσης, προκύπτει το ζήτημα, για το ποια είναι η θέση μας στην Ευρωπαϊκή Ένωση. Δηλαδή ποια συμφέροντα εξυπηρετούμε, γιατί αυτή τη στιγμή βλέπουμε μια Ευρωπαϊκή Ένωση, η οποία καθοδηγείται από τα οικονομικά συμφέροντα διαφόρων κρατών μελών, και όχι για το καλό της Ευρωπαϊκής Ένωσης.

Έχουμε τονίσει πάρα πολλές φορές ότι η θέση του Λαϊκού Συνδέσμου - Χρυσή Αυγή είναι ότι εμείς θέλουμε μια Ευρώπη των Εθνών. Και μιλάμε αυτή τη στιγμή για μια Ευρώπη, η οποία ελέγχεται από συγκεκριμένα κράτη μέλη, όπου υπάρχει μια φοβερή γραφειοκρατία, ένας φοβερός ηγεμονισμός, ένα πολύ σοβαρό δημογραφικό πρόβλημα, φτώχεια, ανεργία, κυρίως στις χώρες του Νότου, το οποίο εκμεταλλεύονται και καπηλεύονται οι χώρες της Βόρειας Ευρώπης, κυρίως. Είδαμε τα αποτελέσματα όλου αυτού του ηγεμονισμού και κυρίως, της Γερμανίας με αποτέλεσμα να φύγει η Αγγλία και να βρεθεί εκτός Ευρωπαϊκής Ένωσης.

Οπότε, για ποια Ευρωπαϊκή Ένωση μιλάμε και για ποιες συμφωνίες; Όλο αυτό το πλαίσιο θα το καπηλευτεί κυρίως η Γερμανία και όλες οι χώρες δορυφόροι της. Όσον αφορά στην ψήφιση, επιφυλασσόμαστε για την Ολομέλεια.

Στο σημείο αυτό έγινε η β΄ ανάγνωση του καταλόγου των μελών της Επιτροπής. Παρόντες ήταν οι κ.κ. Αναγνωστοπούλου Αθανασία (Σία), Αυλωνίτου Ελένη, Βαγιωνάκη Βάλια, Καραναστάσης Απόστολος, Δέδες Γιάννης, Δουζίνας Κωνσταντίνος, Δρίτσας Θοδωρής, Εμμανουηλίδης Δημήτριος, Παπαηλιού Γεώργιος, Καραγιαννίδης Χρήστος, Στέφος Ιωάννης, Κυρίτσης Γεώργιος, Σέλτσας Κωνσταντίνος, Μπαλλής Συμεών, Παπαφιλίππου Γεώργιος, Ντζιμάνης Γιώργος, Ξυδάκης Νικόλαος, Πάντζας Γιώργος, Ρίζος Δημήτρης, Σπαρτινός Κώστας, Σταματάκη Ελένη, Τελιγιορίδου Ολυμπία, Τζαμακλής Χαρίλαος, Τριανταφύλλου Μαρία, Φίλης Νικόλαος, Αναστασιάδης Σάββας, Γεωργιάδης Σπυρίδων – Άδωνις, Δαβάκης Αθανάσιος, Δημοσχάκης Αναστάσιος, Καββαδάς Αθανάσιος, Κεδίκογλου Συμεών (Σίμος), Κεφαλογιάννης Ιωάννης, Κουκοδήμος Κωνσταντίνος, Μεϊμαράκης Ευάγγελος – Βασίλειος, Τασούλας Κωνσταντίνος, Τσιάρας Κωνσταντίνος, Θεοχαρόπουλος Αθανάσιος, Κωνσταντινόπουλος Οδυσσέας, Λοβέρδος Ανδρέας, Βλάχου Σωτηρία, Κούζηλος Νικόλαος, Παππάς Χρήστος, Κανέλλη Λιάνα, Μανωλάκου Διαμάντω, Τάσσος Σταύρος, Λαζαρίδης Γεώργιος, Κατσίκης Κωνσταντίνος, Σαρίδης Ιωάννης, Ψαριανός Γρηγόρης και Μάρκου Αικατερίνη.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Τον λόγο έχει ο κ. Τάσσος από το Κ.Κ.Ε..

ΣΤΑΥΡΟΣ ΤΑΣΣΟΣ (Ειδικός Αγορητής του Κομμουνιστικού Κόμματος Ελλάδας): Ευχαριστώ, κύριε Πρόεδρε. Πρόκειται για μια συμφωνία της Ευρωπαϊκής Ένωσης και της Ελλάδας, επομένως. Οι Φιλιππίνες είναι μια χώρα με 100 και εκατομμύρια ανθρώπους, από τους οποίους το 30% ζει με λιγότερο από 1,25 δολάρια την ημέρα, και έχει 5,5 εκατομμύρια παιδιά που εργάζονται, όπως αναφέρεται και στην Εισηγητική Έκθεση.

Η χώρα αυτή βρίσκεται σε μια κρίσιμη από γεωστρατηγική άποψη θέση, σε μια περιοχή με έντονους ιμπεριαλιστικούς ανταγωνισμούς, μια περιοχή που είναι πλούσια σε κοιτάσματα υδρογονανθράκων και είναι σταυροδρόμι θαλάσσιων μεταφορών, του παγκόσμιου εμπορίου, και έχει νερά που είναι πλούσια σε αλιεύματα. Εκεί, λοιπόν, οι ανταγωνισμοί είναι πάρα πολύ μεγάλοι μεταξύ των διαφόρων καπιταλιστικών χωρών και εμπλέκουν και την Κίνα, καθώς και τις άλλες χώρες της Νότιας Σινικής Θάλασσας και βεβαίως, τις Φιλιππίνες.

Αυτή η χώρα είναι παραδοσιακή σύμμαχος των Ηνωμένων Πολιτειών, αλλά από τότε που εκλέχθηκε ο Rodrigo Duterte, τον Ιούνιο του 2016, κάνει ανοίγματα σε χώρες, όπως η Κίνα και η Ρωσία, στο όνομα βέβαια της υπηρέτησης των συμφερόντων της ντόπιας αστικής τάξης.

Στην Εισηγητική Έκθεση, νομίζω, αποκαλύπτεται αρκετά ανάγλυφα ότι ο βασικός στόχος της συμφωνίας αυτής είναι η βελτίωση της πρόσβασης της Ευρωπαϊκής Ένωσης στην Φιλιππινέζικη αγορά. Ενώ λέγονται τα γνωστά περί καταπολέμησης της φτώχειας και της αντίφασης που υπάρχει ανάμεσα στην ανάπτυξη και στην φτώχεια, ως εάν αυτό – δηλαδή η καπιταλιστική ανάπτυξη και ο πλούτος – δεν είναι δομικό στοιχείο της καπιταλιστικής ανάπτυξης. Και ότι μπορεί από την παγκοσμιοποίηση να κερδίσουν όλοι, όπως στην παρ.2 του άρθρου 28, αναφέρεται χαρακτηριστικά: «*Τα συμβαλλόμενα μέρη επιβεβαιώνουν την ανάγκη να υποστηρίξουν την διαδικασία παγκοσμιοποίησης, ώστε να είναι προς όφελος όλων και να προωθήσουν την πλήρη και παραγωγική απασχόληση και την αξιοπρεπή εργασία, ως κύριο στοιχείο βιώσιμης*» καπιταλιστικής, πάντα «*ανάπτυξης και μείωσης της φτώχειας*». Ακούστε, η ανάπτυξη σαν στόχο έχει την μείωση της φτώχειας κι όχι να καλύπτει τις σύγχρονες ανάγκες των ανθρώπων. Το καλύτερο που μπορεί να περιμένει κανείς από την καπιταλιστική ανάπτυξη είναι να μειωθεί η φτώχεια.

Αυτός είναι ο υπέρτατος στόχος της βιώσιμης καπιταλιστικής ανάπτυξης. Να δούμε τα στοιχεία που δείχνουν ότι αυτά τα δύο πάνε μαζί, δηλαδή, να πάρουμε τα στοιχεία που παρέχει η φιλανθρωπική ΜΚΟ Oxfam, τα οποία είναι ενδεικτικά και αποκαλυπτικά. Είναι γνωστό ότι με βάση αυτά τα στοιχεία, 8 άνθρωποι το 2017 είχαν τόσο πλούτο όσο ο μισός πληθυσμός της γης. Αυτοί οι πλουσιότεροι άνθρωποι στον κόσμο, τον περασμένο χρόνο ήταν 62 και τον προ προηγούμενο χρόνο ήταν 156. Να, λοιπόν, αυτή η αντίφαση που επισημαίνει η Αιτιολογική Έκθεση, που όπως είπα είναι δομικό στοιχείο. Επαναλαμβάνω, 156 πρόπερσι, 62 πέρσι, 8 φέτος έχουν τόσο πλούτο όσο τα 3,5 φτωχότερα δισεκατομμύρια της γης.

Κατά τα χρόνια της κρίσης, από το 2010 μέχρι σήμερα, ο πλούτος αυτών των ανθρώπων, των πλουσιότερων, αυξήθηκε κατά 44%, ενώ αντίστοιχα οι φτωχοί – τα 3,5 δισεκατομμύρια των φτωχών – έγιναν φτωχότεροι κατά 41%. Να, λοιπόν, πού πάει ο πλούτος και πώς συντηρείται η καπιταλιστική ανάπτυξη. Αυτή είναι η καπιταλιστική ανάπτυξη. Αυτό που θέλουν να διασφαλίσουν και με αυτή την συμφωνία ότι αυτή η βιώσιμη καπιταλιστική ανάπτυξη θα υπάρχει εσαεί. Τσακισμένοι μισθοί, τσακισμένες συντάξεις, τσακισμένα εργατικά δικαιώματα, αυτό που κάνει και η ελληνική Κυβέρνηση υπογράφοντας τα μνημόνια ή μη υπογράφοντας τα μνημόνια και εφαρμόζοντας τις ανάλογες πολιτικές. Αυτός είναι ο στόχος της βιώσιμης καπιταλιστικής ανάπτυξης.

Να έρθουμε τώρα και στα ειδικότερα συμφέροντα που προκύπτουν από αυτή τη συμφωνία και συνεργασία. Εδώ και πάλι η Εισηγητική Έκθεση είναι αποκαλυπτική, λέει «*80.000 Φιλιππινέζοι παρέχουν υπηρεσίες σε ελληνικές ναυτιλιακές εταιρείες*» και παρακάτω, στο τέλος, λέει «*επιπλέον από ελληνικής πλευράς, ιδιαίτερο ενδιαφέρον παρουσιάζει η εμβάθυνση της τομεακής συνεργασίας που προβλέπει η συνολική συμφωνία εταιρικής σχέσης και συνεργασίας στο χώρο του εμπορίου, της ναυτιλίας (γενικά), αλλά και ειδικότερα, της βελτίωσης της επάρκειας των πτυχίων εμποροπλοιάρχων και μηχανικών Φιλιππινέζικων σχολών*». Στόχος είναι να αντικατασταθούν αυτοί που σήμερα είναι Έλληνες, λόγω υψηλότερου επιπέδου, με Φιλιππινέζους και βέβαια με ανάλογους μισθούς. Να, λοιπόν, ποιος είναι ο ουσιαστικός στόχος όλων αυτών των συμφωνιών και ειδικότερα, αυτής της Συμφωνίας, να υπηρετηθούν τα συμφέροντα του ελληνικού κεφαλαίου και στην προκειμένη περίπτωση του πιο αδικημένου, που είναι οι εφοπλιστές. Οι καημένοι εφοπλιστές έχουν μόνο 56 φοροαπαλλαγές και αναγκάζονται να δίνουν για τα ανώτερα πληρώματα, τους καπετάνιους και τους μηχανικούς, κάποιους καλύτερους μισθούς από ό,τι στους υπόλοιπους, που στην πλειονότητά τους είναι Φιλιππινέζοι. Τώρα, θέλουν να αντικαταστήσουν κι αυτούς, δίνοντας τους ανάλογους μισθούς. Εμείς πιστεύουμε ότι οι εργαζόμενοι, ανεξάρτητα από το πού προέρχονται, θα πρέπει να αμείβονται καλά και να μπορούν με την εργασία τους να καλύπτουν όλες τις σύγχρονες ανάγκες τους. Είναι φανερό ότι αυτή η συμφωνία δεν υπηρετεί τίποτα άλλο παρά τα συμφέροντα της ντόπιας αστικής τάξης, δηλαδή, της αστικής τάξης της Ελλάδας και των Φιλιππίνων, αντίστοιχα. Γι' αυτό είναι φανερό ότι εμείς την καταψηφίζουμε. Ευχαριστώ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Τον λόγο έχει ο κ. Κατσίκης.

ΚΩΝΣΤΑΝΤΙΝΟΣ ΚΑΤΣΙΚΗΣ (Ειδικός Αγορητής των ΑΝ.ΕΛ.): Ευχαριστώ, κύριε Πρόεδρε. Εξετάζουμε και συζητάμε σήμερα το νομοσχέδιο που αφορά στην κύρωση της Συμφωνίας – Πλαίσιο Εταιρικής Σχέσης και Συνεργασίας μεταξύ της Ευρωπαϊκής Ένωσης και των Κρατών Μελών της, αφενός, και της Δημοκρατίας των Φιλιππίνων, αφετέρου. Το πολιτικό κλίμα στις σχέσεις μεταξύ Ελλάδας και Φιλιππίνων είναι εξαιρετικό. Το γεγονός αυτό αντανακλάται και στη συνεργασία μας στο πλαίσιο των διεθνών Οργανισμών, όπου υπάρχει παράδοση υποστήριξης αμοιβαίων υποψηφιοτήτων. Αμφότερες οι πλευρές έχουμε εκφράσει το ενδιαφέρον για περαιτέρω προώθηση του συνόλου του πλέγματος της διμερούς συνεργασίας, με μεγαλύτερη έμφαση στους τομείς της ναυτιλίας, του τουρισμού, της ενέργειας και των κατασκευών, όπου υφίστανται και τα μεγαλύτερα περιθώρια.

Σύμφωνα με την έκθεση της Παγκόσμιας Τράπεζας, η οικονομία των Φιλιππίνων κατέχει την τεσσαρακοστή θέση παγκοσμίως και υπολογίζεται ότι το 2050, θα καταστεί η 14η ισχυρότερη οικονομία στον κόσμο. Η οικονομία των Φιλιππίνων έχει επωφεληθεί από ένα σταθερό μακροοικονομικό περιβάλλον χαμηλού πληθωρισμού και χαμηλού δείκτη χρέους προς ΑΕΠ, τα οποία έχουν συμβάλει στο να διατηρηθεί ένας υγιής ρυθμός αύξησης της εσωτερικής ζήτησης.

Η Ευρωπαϊκή Ένωση θεωρεί τις Φιλιππίνες σημαντικό εταίρο σε διάφορα διεθνή ζητήματα. Οι σχέσεις της Ευρωπαϊκής Ένωσης με τις Φιλιππίνες διέπονται επί του παρόντος, καταρχήν, από τη ισχύουσα Συμφωνία Ευρωπαϊκής Κοινότητας του 1980, η οποία προβλέπει τη διεξαγωγή πολιτικού διαλόγου μέσω τακτικών συναντήσεων υψηλών Αξιωματούχων. Από πλευράς της, η Ευρωπαϊκή Ένωση επιδιώκει τη διεύρυνση του πεδίου των σχέσεων και της συνεργασίας με τις Φιλιππίνες, την ενίσχυση των δημοκρατικών θεσμών, καθώς και την αύξηση της εμπορικής και οικονομικής συνεργασίας.

Πιο συγκεκριμένα, η εν λόγω Συμφωνία αποτελείται από 58 άρθρα ενταγμένα σε οκτώ τίτλους. Η Συμφωνία αυτή περιλαμβάνει σύγχρονες και ολοκληρωμένες ρυθμίσεις για την οικονομική συνεργασία. Επίσης, προβλέπει τη συνεργασία στους τομείς της δικαιοσύνης, της ελευθερίας και της ασφάλειας. Επιπλέον, θέτει άξονες για τη συνεργασία σε ζητήματα παγκοσμίου ενδιαφέροντος, όπως η κλιματική αλλαγή, η ενεργειακή ασφάλεια, η αντιμετώπιση της τρομοκρατίας, ενώ προσεγγίζει τη συνεργασία σε θέματα εκπαίδευσης και απασχόλησης ως μέσον ανταπόκρισης στις διαρθρωτικές αλλαγές στην παγκόσμια οικονομία.

Ο πρώτος τίτλος της παρούσας Συμφωνίας αποτελείται από τα άρθρα 1 έως 4 και αναλύονται οι σκοποί της συνεργασίας, οι οποίοι συγκεφαλαιώνονται στην ενίσχυση του πολιτικού διαλόγου και της συνεργασίας επί των διεθνών προκλήσεων, στην ανάπτυξη του εμπορίου και των επενδύσεων, καθώς και στη στενότερη σύμπραξη στον τομέα της οικονομικής συνεργασίας. Οι δύο πλευρές δεσμεύονται να προωθήσουν τη βιώσιμη ανάπτυξη και την οικονομική ανάπτυξη, να αντιμετωπίσουν τις σύγχρονες παγκόσμιες προκλήσεις και να συμβάλουν στην επίτευξη αναπτυξιακών στόχων.

Ο δεύτερος τίτλος αποτελείται από τα άρθρα 5 έως 11 και προβλέπει τη συνέχιση της συνεργασίας μεταξύ της Ευρωπαϊκής Ένωσης και των Φιλιππίνων σε θέματα ανθρωπίνων δικαιωμάτων, στην αντιμετώπιση του λαθρεμπορίου, καθώς και στην ενίσχυση της συνεργασίας για την καταπολέμηση της τρομοκρατίας.

Ο τρίτος τίτλος αποτελείται από τα άρθρα 12 έως 19 και αναφέρεται στη συνεργασία των μερών στους τομείς του εμπορίου και των επενδύσεων. Μεταξύ άλλων συμφωνείται η συνεργασία σε τελωνειακά θέματα και σε τρόπους διευκόλυνσης του εμπορίου. Επιπλέον, προβλέπεται η ενίσχυση της συνεργασίας για την προστασία των δικαιωμάτων της πνευματικής ιδιοκτησίας.

Ο τέταρτος τίτλος αποτελείται από τα άρθρα 20 έως 25 και αφορά στην ενίσχυση της νομικής συνεργασίας. Ειδικότερα, προβλέπεται συνεργασία για την καταπολέμηση των παράνομων ναρκωτικών ουσιών και της νομιμοποίησης εσόδων από παράνομες δραστηριότητες και της χρηματοδότησης της τρομοκρατίας.

Στον πέμπτο τίτλο, ο οποίος αποτελείται από τα άρθρα 26 και 27, γίνεται αναφορά στη συνεργασία στον τομέα της διαχείρισης μεταναστευτικών ροών μεταξύ των συμβαλλομένων μερών, με την καθιέρωση κανόνων επανεισδοχής, αποτελεσματικής προληπτικής πολιτικής για την αντιμετώπιση και τον έλεγχο της παράνομης μετανάστευσης.

Ο έκτος τίτλος αποτελείται από τα άρθρα 28 έως 47. Η θεματολογία του είναι αρκετά διευρυμένη και σκοπό έχει τη συνεργασία σε θέματα απασχόλησης, ανάπτυξης, οικονομικής πολιτικής, ενέργειας και προστασίας του περιβάλλοντος.

Επίσης, προβλέπεται η ενίσχυση της συνεργασίας σε τομείς όπως η γεωργία, η αλιεία και ο τουρισμός. Με τον έβδομο τίτλο, ο οποίος αποτελείται από το άρθρο 48, θεσπίζεται Μικτή Επιτροπή, η οποία απαρτίζεται από εκπροσώπους και των δύο πλευρών, σε υψηλό επίπεδο και έχει ως βασική αποστολή την διασφάλιση της ορθής λειτουργίας της εν λόγω Συμφωνίας. Η ανωτέρω Επιτροπή δύναται να καθορίζει τις προτεραιότητες όσον αφορά στους στόχους της παρούσας Συμφωνίας.

Με τον όγδοο τίτλο, ο οποίος αποτελείται από τα άρθρα 49 έως 58, ρυθμίζεται η επέκτασή τους στο πεδίο συμφωνίας, οι αναγκαίοι πόροι για την υλοποίηση της συνεργασίας και η νομική σχέση και ισχύ της εν λόγω Συμφωνίας. Επιπλέον, παρατίθενται οι απαραίτητοι για την ερμηνεία και εφαρμογή της Συμφωνίας ορισμοί των μερών της και του πεδίου εδαφικής εφαρμογής της Συμφωνίας.

Κλείνοντας, οι Ανεξάρτητοι Έλληνες υπερψηφίζουμε την παραπάνω Συμφωνία, διότι πιστεύουμε ότι θα αναβαθμιστούν σημαντικά οι σχέσεις Ευρωπαϊκής Ένωσης με τις Φιλιππίνες. Επιπλέον, η Ελλάδα διασφαλίζει τα συμφέροντά της, καθώς στη Συμφωνία αυτή γίνεται αναφορά σε πεδία που αφορούν στο εμπόριο, όπως είπα, τον τουρισμό, την ενέργεια και τη συνεργασία επί της παράνομης μετανάστευσης και επανεισδοχής. Ευχαριστώ πολύ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Τον λόγο έχει ο κ. Σαρίδης.

ΙΩΑΝΝΗΣ ΣΑΡΙΔΗΣ (Ειδικός Αγορητής της Ένωσης Κεντρώων): Κύριε Πρόεδρε, είναι μια κύρωση, τυπική ουσιαστικά για εμάς, για την Ένωση Κεντρώων. Η αξία των συμφωνιών αυτών της Ευρώπης με τρίτες χώρες της Ασίας – όπως αυτή η κύρωση που εξετάζουμε σήμερα εδώ στην Επιτροπή μας – και στις οποίες συμμετέχουμε ως κράτος μέλος της Ευρωπαϊκής Ένωσης, αποδεικνύουν με τον πλέον ξεκάθαρο τρόπο το γιατί θα πρέπει η Ελλάδα να παραμείνει στο σκληρό πυρήνα της Ευρώπης, στην ευρωζώνη. Η Ευρώπη είτε το έχουμε συνειδητοποιήσει είτε όχι αντιμετωπίζεται ως σύνολο από τον υπόλοιπο πλανήτη. Οι εκτός Ευρώπης, ακόμα και αν τρωγόμαστε μεταξύ μας, τα κράτη – μέλη, μας βλέπουν ως ένα. Μάλιστα, είμαστε ανταγωνιστές τους σε όλα, μιας και είμαστε πιο μπροστά, ως ευρωπαϊκό σύνολο, ως ευρωπαϊκό κεκτημένο σε πολλά ζητήματα.

Αν, λοιπόν, αναλογιστούμε την ανταγωνιστική φύση των Φιλιππίνων και τον ρυθμό ανάπτυξης της οικονομίας τους, θα διαπιστώσουμε εύκολα πως με τέτοιες χώρες η Ελλάδα δεν θα ήταν εύκολο να πετύχει μια ισορροπημένη οικονομική συμφωνία, όπως αυτή που συζητούμε σήμερα εδώ. Υπάρχουν φυσικά πολλές ενστάσεις από κοινωνικούς φορείς και πολίτες για ζητήματα γύρω από την προστασία των ανθρώπινων δικαιωμάτων στις Φιλιππίνες, στις οποίες είμαστε κι εμείς υποχρεωμένοι να τις λαμβάνουμε υπόψη μας, αλλά θεωρούμε και ελπίζουμε να βγούμε σωστοί πως η προσέγγιση της Ευρώπης με τις Φιλιππίνες θα βοηθήσει να διορθωθούν αυτά τα προβλήματα που έχουν.

Κυρίες και κύριοι συνάδελφοι, η σημερινή συζήτηση για την κύρωση της Συμφωνίας μεταξύ Ευρωπαϊκής Ένωσης και της Δημοκρατίας των Φιλιππίνων έρχεται σε μια περίοδο που η νησιώτικη αυτή χώρα αντιμετωπίζει σοβαρές εσωτερικές αναταραχές, με εμπλοκή και ισλαμικών οργανώσεων, το είπαν και άλλοι εισηγητές. Είναι εξαιρετικά, λοιπόν, επίκαιρη αυτή η συνεργασία, που περιγράφεται στα άρθρα 20 έως και 25 και ιδιαίτερα στο άρθρο 22, καθώς ενισχύει πρωτίστως την απαραίτητη αλληλοβοήθεια που απαιτείται για την αποτελεσματικότερη αντιμετώπιση των παγκοσμιοποιημένων πια τρομοκρατικών απειλών.

Μια ακόμη διάταξη με ιδιαίτερο ενδιαφέρον για τη χώρα μας είναι αυτή του άρθρου 29, καθώς αφορά στην εργασία στον τομέα της ναυτιλίας. Είναι περιττό να επισημάνω πόσο σημαντικό είναι για τις χιλιάδες των ελληνικών συμφερόντων πλοία να έχουν επαρκώς καταρτισμένα πληρώματα τόσο για τις συνθήκες ζωής και εργασίας των ναυτικών όσο και σε άλλα επίπεδα που είναι η προστασία του περιβάλλοντος.

Η προς κύρωση Συμφωνία είναι συνολικά θετική, καθώς ενισχύει με ολοκληρωμένο τρόπο την στρατηγική συνεργασία της Ευρώπης και της Ελλάδας με μια ταχέως αναπτυσσόμενη χώρα. Κλείνω τη σύντομη τοποθέτησή μου με την πεποίθηση πως η οδός της θεσμοθετημένης συνεργασίας και με τομείς πέραν των οικονομικών ανταλλαγών, θα είναι αυτή που η ενωμένη Ευρώπη θα συνεχίσει να ακολουθεί στις σχέσεις της με κράτη που έχουν δυναμική Δημοκρατίας και εκσυγχρονισμού.

Παρ’ όλο που η Ένωση Κεντρώων κινείται θετικά προς το συγκεκριμένο νομοσχέδιο, θα επιφυλαχθεί να τοποθετηθεί, εκ νέου, στην Ολομέλεια, γιατί έχουμε ένα θέμα εμπιστοσύνης, σχετικά με το τι θα έρθει, ενδεχομένως, στην Ολομέλεια προς ψήφιση από την πλευρά της Κυβέρνησης. Ευχαριστώ πολύ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Τον λόγο έχει ο κ. Ψαριανός.

ΓΡΗΓΟΡΗΣ ΨΑΡΙΑΝΟΣ (Ειδικός Αγορητής του «Ποταμιού»): Ευχαριστώ, κύριε Πρόεδρε. Καταρχάς, πρέπει να πούμε ότι οι Φιλιππίνες σήμερα είναι η 41η οικονομία, παγκοσμίως. Υπολογίζεται πως το 2050 θα έχει ανέβει στην 14η θέση της παγκόσμιας κατάταξης των ισχυρότερων οικονομιών. Είναι η δεύτερη, ταχύτερα, αναπτυσσόμενη οικονομία της Ασίας, μετά την Κίνα και είναι από τις πρώτες χώρες στην παραγωγή ρυζιού στο κόσμο, με πολλά άλλα προϊόντα του πρωτογενούς τομέα.

Η τεράστια οικονομική της ανάπτυξη, οι ραγδαίοι ρυθμοί, με τους οποίους αναπτύσσεται οικονομικά, οφείλονται πάρα πολύ στον τρόπο που αντιμετωπίζονται τα εργασιακά δικαιώματα όλων των ηλικιών. Να υπολογίσουμε ότι πέντε με έξι εκατομμύρια παιδιά, ηλικίας από 5 έως 15 ετών, εργάζονται κάτω από άθλιες συνθήκες, με άθλιους μισθούς, με μηδενικά ανθρώπινα και εργασιακά δικαιώματα. Το λέμε αυτό, ειδικά, για την παιδική εργασία, πόσο μάλλον, για όλες τις άλλες ηλικίες που συμβαίνει κάτι ανάλογο.

Οι συμφωνίες τέτοιων χωρών, που αντιμετωπίζουν με αυτόν τον τρόπο τους εργαζόμενους και τους πολίτες τους, καθώς έτσι αντιλαμβάνονται τα ανθρώπινα και τα εργασιακά δικαιώματα, είναι ο μόνος τρόπος για να βελτιωθούν αυτές οι κοινωνίες, όσο συνεργάζονται με το δυτικό κόσμο, με την Ευρώπη.

Είναι μία χώρα η οποία, επίσης, έχει πληγεί από εμφύλιες συρράξεις. Αντιμετωπίζει μεγάλα προβλήματα από τυφώνες και σεισμούς. Έχει δεχθεί τεράστια οικονομική ενίσχυση από την Ευρωπαϊκή Ένωση. Έχει πάρα πολύ σημαντικά προβλήματα στις υποδομές. Η πρόσβαση σε πόσιμο νερό και οι κοινωνικές παροχές είναι τομείς εξαιρετικά δύσκολοι – για να μην πούμε απάνθρωποι – στην περιοχή των Φιλιππίνων.

Ο εκλεγμένος ηγέτης της Φιλιππινέζικης Δημοκρατίας, τελευταία, δεν έχει δείξει πολλή σοβαρή διάθεση να εναρμονιστεί με τον πολιτισμένο κόσμο. Πολλές φορές είχε εκδηλώσει πολιτικές παλινωδίες και η συμπεριφορά του απέναντι στους διεθνείς Οργανισμούς είναι εξαιρετικά περίεργη. Αρκεί να πούμε ότι έκανε δριμύτατη κριτική στην Αμερικανική Κυβέρνηση, επί Μπαράκ Ομπάμα και εμφανίζεται ενθουσιασμένος με την εκλογή του Ντόναλντ Τραμπ, τον οποίο θαυμάζει, όπως θαυμάζει και τον τρόπο που διακυβερνάται μία άλλη παγκόσμια δύναμη, η Ρωσία και μία τρίτη παγκόσμια δύναμη, η Κίνα. Ενώ οι Φιλιππίνες είχαν στραμμένη την προσοχή τους στη Δύση, την Ευρώπη και τις Ηνωμένες Πολιτείες, εσχάτως, με τον κ. Ντουτέρτε, «λοξοκοιτάζουν» στην Κίνα και τη Ρωσία, θαυμάζοντας τον τρόπο, με τον οποίο διακυβερνώνται αυτές τις χώρες.

Η Ευρωπαϊκή Ένωση οφείλει να ανταποκριθεί στην υλοποίηση των συμφωνιών με τις Φιλιππίνες, όπως και με πολλές άλλες τέτοιες χώρες, διεθνώς. Πρέπει κι εμείς να εγκρίνουμε και να συμφωνήσουμε με τη σύναψη τέτοιων συμφωνιών, γιατί με αυτόν τον τρόπο μπορούμε να διορθώσουμε τα κακώς κείμενα, που συμβαίνουν σε αυτές τις χώρες και τα οποία παρακολουθούμε. Τα ανθρώπινα δικαιώματα, η καταπολέμηση του οργανωμένου εγκλήματος, το πρόβλημα των ναρκωτικών, η διαφθορά, το «ξέπλυμα» χρήματος και η εμπορία ανθρώπων, είναι θέματα, στα οποία οι Φιλιππίνες δεν έχουν τις καλύτερες αποδόσεις στην αντιμετώπισή τους.

Το νομοσχέδιο αυτό έρχεται να ολοκληρώσει τη διαδικασία που ξεκίνησε το 2012, ως Συμφωνία της Εταιρικής Σχέσης και Συνεργασίας της Ευρωπαϊκής Ένωσης με το ASEAN, την Ένωση των Χωρών της Νοτιοανατολικής Ασίας. Η Συμφωνία πρέπει να κυρωθεί. Δεν μπορούμε παρά να συμφωνήσουμε με την κύρωσή της, απλώς πρέπει να επαναλάβω και να πω ότι πρέπει να έχουμε στο νου μας για ποια χώρα μιλάμε, πώς αυτή κυβερνάται και πώς αντιμετωπίζει, ξαναλέω, τα ανθρώπινα και τα εργασιακά δικαιώματα και όλα αυτά τα πράγματα, που για την Ευρώπη είναι απολύτως λυμένα. Παρόλα αυτά, πολλοί από εμάς, μερικές φορές, γυρίζουμε την πλάτη στην Ευρώπη και ψάχνουμε να βρούμε εταίρους, συμμάχους και στηρίγματα στην Λατινική Αμερική, στην Κίνα ή στην Ρωσία ή κι εγώ δεν ξέρω πού αλλού, χωρίς να θέλουμε ποτέ μερικοί από εμάς να καταγγείλουμε τον τρόπο που καταπατούνται τα ανθρώπινα δικαιώματα σε άλλες χώρες, τις οποίες γλυκοκοιτάζουμε, ενώ θεωρούμε άντρο συνωμοσίας και απάνθρωπων συμφερόντων τον ευρωπαϊκό χώρο.

Ο σύντροφος Duterte εξελέγη με κεντροαριστερή πλατφόρμα και εμφανίστηκε ως τιμωρός της διαφθοράς, της διαπλοκής, του εμπορίου ναρκωτικών και ανθρώπων, της παράνομης εργασίας κ.λπ.. Ωστόσο, γύρισε την πλάτη, άλλαξε τον προσανατολισμό των Φιλιππίνων από την συνεργασία με τη Δύση και άρχισε να γλυκοκοιτάζει τη Ρωσία και την Κίνα. Ο κ. Duterte παρά την ασυνήθιστα σκληρή γλώσσα που χρησιμοποιεί στην εκστρατεία του κατά της διακίνησης των ναρκωτικών, η διακίνηση των ναρκωτικών στις Φιλιππίνες εκτοξεύεται σε δυσθεώρητα ύψη και προφανώς, εκτοξεύονται και οι τιμές των ναρκωτικών. Ξέρετε, αυτές οι χώρες που κυνηγάνε πολύ σκληρά τα ναρκωτικά, μέχρι και με θανατικές ποινές, βγάζουν πολλά χρήματα από τη διακίνηση ναρκωτικών και αυτό πρέπει να το ξέρουμε στη Δύση. Δηλαδή, είναι τεράστια τα κέρδη και τα ποσά που διακινούνται πάνω, ακριβώς, στη διακίνηση των ναρκωτικών και είναι τόσο μεγάλα όσο πιο αυστηρή είναι η αντιναρκωτική πολιτική. Είναι μια πάρα πολύ έξυπνη και κερδοφόρα συμπεριφορά κάποιων τεταρτοκοσμικών διακυβερνήσεων.

Επίσης, ο κ. Duterte έχει επιβάλλει στρατιωτικό νόμο κατά των ισλαμιστών και ξέρετε ότι, όπου υπάρχουν τέτοιες έντονες αντιμετωπίσεις, με τέτοιους χιτλερικούς τρόπους – έτσι τους έχουν παρομοιάσει ορισμένοι – αντιμετωπίζουν το πρόβλημα ακριβώς με τον αντίθετο τρόπο από αυτόν, που θα έπρεπε. Οξύνουν τις εντάσεις και το πρόβλημα που πάνε να αντιμετωπίσουν, γίνεται εντονότερο.

Οι σχέσεις με την Ευρωπαϊκή Ένωση πρέπει να γίνουν καλύτερες, παρόλο που ο κ. Duterte, σαν μερικούς δικούς μας, εξαπολύει συχνά σκληρές επιθέσεις κατά της Ευρωπαϊκής Ένωσης, επειδή αυτή ξέρει και προσπαθεί να του υποδείξει ή να του δείξει ή να τον συμβουλεύσει για το πώς θα αντιμετωπίσει καίρια προβλήματα. Ο κ. Duterte την καταχεριάζει και μιλάει με πολύ άσχημα λόγια για όλη την Ευρώπη. Επιτίθεται εναντίον της Ευρωπαϊκής Ένωσης κατηγορώντας τους ευρωπαίους ηγέτες ως καθίκια – χρησιμοποιεί αυτή τη λέξη – επειδή του έχουν προτείνει διάφορες λύσεις για τη δημιουργία κέντρων απεξάρτησης, για την αντιμετώπιση του προβλήματος των ναρκωτικών και για πολλά άλλα σκοτεινά ζητήματα, που αντιμετωπίζει η χώρα των Φιλιππίνων.

Το πολιτικό κλίμα στις σχέσεις Ελλάδας-Φιλιππίνων είναι εξαιρετικό, εδώ και πολλά χρόνια. Ογδόντα χιλιάδες ναυτικοί από τις Φιλιππίνες δουλεύουν σε ελληνικά πλοία, 15.000 και παραπάνω Φιλιππινέζων εργάζονται στην Ελλάδα. Πρέπει οι κυβερνήσεις μας να επιδείξουν σοβαρότητα – και αυτή και όλες οι κυβερνήσεις – και να μας δείξουν ότι μπορούμε να εκπονήσουμε ένα νομικά συγκεκριμένο και οικονομικά μελετημένο σχέδιο για εφαρμογή συμφωνιών με τέτοιες χώρες και ειδικά με τις Φιλιππίνες, παρόλα τα προβλήματα που υπάρχουν.

Η μη υπογραφή τέτοιων συμβάσεων δυσκολεύει τα πράγματα, αποσταθεροποιεί περιοχές και οδηγεί σε δυσάρεστες εξελίξεις. Η Ευρωπαϊκή Ένωση δεν αντιμετώπισε καλά το πρόβλημα των σχέσεών της με την Τουρκία, με αποτέλεσμα να έχει διαταραχθεί η ισορροπία και να είναι πολύ ευαίσθητες οι αναταραχές, η περίπτωση της δικής μας περιοχής. Ας μην το κάνουμε και με άλλες περιοχές του κόσμου, ας μην διαταραχθεί η ισορροπία στην Νοτιοανατολική Ασία. Δεν μπορούμε να γυρίζουμε την πλάτη σε χώρες που αντιμετωπίζουν προβλήματα. Πρέπει να είμαστε δίπλα τους και πρέπει να συνεργαζόμαστε και να προσπαθούμε να πούμε μερικά πράγματα καθαρά. Θα ψηφίσουμε τη Συμφωνία.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Ευχαριστώ πολύ. Τον λόγο έχει ο κ. Κατρούγκαλος.

ΓΕΩΡΓΙΟΣ ΚΑΤΡΟΥΓΚΑΛΟΣ (Αναπληρωτής Υπουργός Εξωτερικών): Ευχαριστώ, κύριε Πρόεδρε. Νομίζω ότι μολονότι η Συμφωνία καθαυτή δεν έδινε ιδιαίτερο έδαφος για αντιδικία, έγινε μία ενδιαφέρουσα συζήτηση για το ρόλο του εμπορίου στον καιρό της παγκοσμιοποίησης και αυτά που ακούστηκαν και από την κυρία Τριανταφύλλου και από τον κ. Ψαριανό για τα δικαιώματα και ειδικά, για την ανάγκη προστασίας των πιο ευάλωτων φορέων της προόδου στις χώρες αυτές, που κάνουν οικονομικά θαύματα. Μερικές φορές, όμως, μη δίνοντας την αντίστοιχη έμφαση στην προστασία των αδυνάμων της κοινωνίας τους είτε είναι τα παιδιά είτε είναι οι φτωχότεροι.

Η Ευρωπαϊκή Ένωση προσπαθεί με τις συμφωνίες αυτές να μην συνάπτει απλώς συμφωνίες ελευθέρου εμπορίου, γι’ αυτό πάντοτε ο τίτλος είναι «Συμφωνία - Πλαίσιο Εταιρικής Σχέσης και Συνεργασίας», ακριβώς για να συμπεριλάβει ορισμένους από τους προβληματισμούς αυτούς, όπως σωστά ανέφεραν και άλλοι συνάδελφοι. Το πρώτο ουσιαστικά κεφάλαιο αφορά σε τομείς πολιτικού διαλόγου και συνεργασίας σε τομείς όχι μόνο καταπολέμησης της τρομοκρατίας, αλλά και προώθησης των ατομικών δικαιωμάτων. Το γεγονός, λοιπόν, ότι τα εθνικά Κοινοβούλια συμμετέχουν στην κύρωση παρόμοιων συνθηκών, παράλληλα με τις κοινοτικές διαδικασίες, είναι κάτι πολύ σημαντικό. Βέβαια, κακά τα ψέματα, ακριβώς επειδή όταν βρισκόμαστε ενώπιον μίας κύρωσης «ναι» ή «όχι» μπορούμε να πούμε, ιδιαίτερα βαρύνοντα λόγο έχουν αυτοί που διαπραγματεύονται τις συνθήκες.

Γι’ αυτό τον λόγο θεωρώ ιδιαίτερα γόνιμη τη συζήτηση που είχε γίνει όχι τόσο επ’ ευκαιρία εύκολων συνθηκών, αλλά των συζητήσεων που έχουν γίνει για την SITA για την θητεία IP, που θέτουν επί τάπητος τα κρίσιμα ζητήματα της παγκοσμιοποίησης, τις σχέσεις, δηλαδή, των αγορών με την ανάγκη ρύθμισής τους, για να προστατευτούν είτε πλευρές του ευρωπαϊκού κοινωνικού μοντέλου είτε και τα ίδια τα κοινωνικά δικαιώματα των εργαζομένων. Αν θέλετε και πλευρές της Δημοκρατίας, γιατί, όπως αντιλαμβάνεστε, να εκχωρείται η τελική δικαστική κρίση σε Όργανα, τα οποία δεν είναι ούτε εθνικά δικαστήρια ούτε κοινοτικά δικαστήρια, όπως έχει συμβεί σε άλλες περιπτώσεις, είναι κάτι ιδιαίτερα επίφοβο. Όλα αυτά τα θέματα, όμως, πρέπει να αντιμετωπιστούν στο πλαίσιο της γενικότερης συζήτησης, που γίνεται, για την ανάγκη οριοθέτησης του κοινωνικού στοιχείου από τον επελαύνωντα νεοφιλελευθερισμό. Τα λέω απλώς ως σκέψεις - πλαίσιο, δηλαδή, υποβοηθητικές ή αντιπαραθετικές, αλλά σε ένα πλαίσιο, νομίζω, γόνιμο αυτών που ακούστηκαν.

Η Συμφωνία καθ’ αυτή δεν θέτει ιδιαίτερα προβλήματα. Έχουν ήδη παρουσιαστεί από άλλους συναδέλφους οι πλευρές της, νομίζω ότι θα ήταν απώλεια χρόνου να επαναλάβω πράγματα, που ήδη έχουν λεχθεί και ως προς την Ελλάδα μπορεί να αποβεί επωφελής. Έχουμε συγκεκριμένες αναφορές σε ζητήματα που μας ενδιαφέρουν άμεσα, όπως των γεωγραφικών ενδείξεων – στο άρθρο 19 – των θαλάσσιων μεταφορών, του τουρισμού, της μετανάστευσης και της επανεισδοχής.

Να πω επίσης ότι η παρατήρηση του κ. Κεδίκογλου ότι υπάρχει μία μετατόπιση του κέντρου βάρους της οικονομικής δραστηριότητας προς τον Ειρηνικό, προς την Ασία – κι αυτό θα πρέπει να ληφθεί υπόψη και από την οικονομική διπλωματία μας – είναι μία σκέψη που τη συμμεριζόμαστε. Λόγω των πεπερασμένων πόρων δε μπορούμε πάντα να ανταποκριθούμε στις ανάγκες αυτές, αλλά για παράδειγμα να σας πω ότι ιδρύεται μία νέα πρεσβεία μας, στη Σιγκαπούρη, ούτως ώστε τουλάχιστον σε αυτή που αποτελεί μία από τις βασικές τίγρεις της ασιατικής ανάπτυξης, να έχουμε κι εμείς μία παρουσία.

Αναδιαρθρώνεται, επίσης, και το δίκτυο των Γραφείων Οικονομικών και Εμπορικών Ακολούθων που έχουμε, ούτως ώστε να μπορούμε να παρακολουθούμε, κατά το δυνατό και με βάση τους περιορισμένους ανθρώπινους πόρους που έχουμε, πράγματι, αυτές τις μεγάλες αλλαγές στο διεθνές εμπόριο. Νομίζω ότι πρέπει να κυρωθεί η Συμφωνία αυτή, γιατί είναι επωφελής για την Ευρώπη, τις Φιλιππίνες και τη χώρα μας. Ευχαριστώ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Κι εμείς ευχαριστούμε.

Να πω κι εγώ ότι έγινε μια εξαιρετικά ενδιαφέρουσα συζήτηση, όχι τόσο πολύ σε σχέση με την Κύρωση, αλλά σε σχέση με τα γενικότερα θέματα της Νοτιοανατολικής Ασίας και της Ευρώπης. Ο κ. Κεδίκογλου έχει τον λόγο.

ΣΥΜΕΩΝ (ΣΙΜΟΣ) ΚΕΔΙΚΟΓΛΟΥ ( Εισηγητής της Νέας Δημοκρατίας): Κατανοώ ότι δεν έχουμε τη δυνατότητα να έχουμε πρεσβείες παντού, όμως, από την εμπειρία που έχω –έχω πάει στις χώρες αυτές με επιχειρήσεις της περιφέρειάς μας, την περιφερειακή διοίκηση –το πιο σημαντικό είναι να υπάρχει καθοδήγηση και από εδώ. Υπάρχουν πράγματα που μπορείτε να κάνετε εσείς, από εδώ, με τις πρεσβείες των χωρών του ASEAN. Υπάρχει το θέμα της πληροφόρησης, που μπορείτε εσείς, ως Κυβέρνηση, να την εξασφαλίσετε για τους επιχειρηματίες.

Επίσης, υπάρχει και ένα θέμα νοοτροπίας, αν μου επιτρέπετε. Πρέπει να γίνει κατανοητό ότι οι διπλωματικές μας αντιπροσωπείες μπορούν να βοηθήσουν την εποχή που η λέξη κλειδί είναι η «εξωστρέφεια». Αφήστε όλες μας τις πολιτικές διαφορές στην άκρη, διότι αν η οικονομία μας δεν γίνει πιο εξωστρεφής, δεν πρόκειται να δούμε άσπρη μέρα.

Θα πρέπει οι διπλωματικές μας Αντιπροσωπείες να το έχουν κατά νου και να καταλαβαίνουν ότι η επιτυχία τους εξαρτάται από την επιτυχία ελληνικών επιχειρήσεων στις χώρες όπου βρίσκονται. Θα είναι καλό να περάσει αυτό το πνεύμα. Ευχαριστώ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Κι εμείς ευχαριστούμε. Είμαι σίγουρος ότι το Υπουργείο, όπως και τα άλλα αρμόδια Υπουργεία, λαμβάνουν υπόψη πάρα πολύ αυτές τις συμβουλές που δίνονται. Ο κ. Κατρούγκαλος έχει τον λόγο.

ΓΕΩΡΓΙΟΣ ΚΑΤΡΟΥΓΚΑΛΟΣ (Αναπληρωτής Υπουργός Εξωτερικών): Να πω ότι θεωρώ ιδιαίτερα εποικοδομητική αυτή την παρέμβαση. Στο κομμάτι του χαρτοφυλακίου μου που αφορά στην οικονομική διπλωματία, είχα την ευκαιρία να συνεργαστώ με συναδέλφους, πρώην γενικούς γραμματείς και υφυπουργούς και από τη Νέα Δημοκρατία και από το ΠΑ.ΣΟ.Κ.. Θεωρώ ότι πράγματι αυτό είναι εθνικό ζήτημα που ξεπερνά κατά πολύ τις πολιτικές μας διαφορές και συμμερίζομαι απολύτως αυτό για τον ιδιωτικό τομέα.

Μια έμφαση που δίνουμε τώρα είναι στη δημιουργία επιχειρηματικών συμβουλίων που να φέρνουν σε επικοινωνία ιδιώτες επιχειρηματίες από τη δική μας χώρα και από την άλλη γιατί, κακά τα ψέματα, αυτοί, στην αναζήτηση του κέρδους για τις επιχειρήσεις τους, βοηθούν και την εθνική οικονομία. Ευχαριστώ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Κι εμείς ευχαριστούμε. Η κυρία Τριανταφύλλου έχει τον λόγο.

ΜΑΡΙΑ ΤΡΙΑΝΤΑΦΥΛΛΟΥ (Εισηγήτρια του ΣΥ.ΡΙΖ.Α.): Θα ήθελα να κάνω δύο συγκεκριμένες παρατηρήσεις.

Πρώτον, μας ενδιαφέρει η Ευρώπη, ζούμε και θα ζήσουμε στην Ευρωπαϊκή Ένωση και οπωσδήποτε, θα πρέπει να κάνουμε το παν για να ενισχύσουμε οτιδήποτε χρειαστεί, για να υπάρχει απρόσκοπτη συνεργασία, οικονομική και άλλη, με όλους τους λαούς.

Δεύτερον, βλέπω ότι συνεχίζεται μια άοκνη προσπάθεια να φανεί ότι η Αριστερά είναι πηγή εξτρεμισμών, ολοκληρωτισμών, ανελευθεριών και ουτοπιών. Δεν μπορώ να καταλάβω αλλιώς την αναφορά στους Κόκκινους Χμερ. Να θυμίσω, όμως, για την ιστορία, γιατί εντέχνως αποσιωπάται, ότι τον Πολ Ποτ τον στήριξε ο Δυτικός κόσμος για έναν και μόνο λόγο, γιατί ήταν εχθρός του εχθρού. Εχθρός, δηλαδή, του Βιετνάμ.

Αφήνω όλη την υπόλοιπη συζήτηση περί χρηματοδότησης από τον Δυτικό κόσμο, υπάρχει πολύ συγκεκριμένη αλληλογραφία και συγκεκριμένες τοποθετήσεις από εκπροσώπους, Αμερικανούς και άλλους, όμως, νομίζω ότι θα πρέπει να είμαστε σαφείς, όταν μιλάμε για μια χρονική περίοδο και μια συγκεκριμένη περιοχή. Εγώ δεν έκανα τίποτε άλλο παρά μια προσπάθεια να δείξω τις συνέπειες της αποικιοκρατίας, οι οποίες υπήρχαν μέχρι πρόσφατα. Σκεφτείτε, δηλαδή, ότι υπήρχαν βομβαρδισμοί στην Καμπότζη, επέφεραν ανείπωτη καταστροφή και θάνατο, περίπου 500.000 άνθρωποι, σφαγιάστηκαν από τους βομβαρδισμούς σε μια γεωργική χώρα.

Θα μπορούσαμε να πούμε πάρα πολλά. Εγώ θέλω να πω ότι επιμένουμε στην Ευρωπαϊκή Ένωση και μας ενδιαφέρει η Ευρωπαϊκή Ένωση. Είναι σημαντικό μέσα από τις συζητήσεις, μέσα από τις διαβουλεύσεις και μέσα από τις παρεμβάσεις να την αλλάζουμε και γιατί όχι να γίνονται και ανατροπές. Ευχαριστώ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Ευχαριστώ πολύ, κυρία Τριανταφύλλου. Τον λόγο έχει ο κ. Κεδίκογλου.

ΣΥΜΕΩΝ (ΣΙΜΟΣ) ΚΕΔΙΚΟΓΛΟΥ: Κύριε Πρόεδρε, όταν αναφέρθηκα στο καθεστώς των Κόκκινων ΧΜΕΡ, αναφέρθηκα και στη δικτατορία του Μάρκος. Και νομίζω ότι κανένας δεν μπορεί να νιώθει ευτυχής, ούτε για το ένα ούτε για το άλλο. Ειδικά οι Κόκκινοι ΧΜΕΡ έκαναν τις χειρότερες θηριωδίες.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Δεν υπάρχει σε αυτό καμία αμφιβολία. Να προσθέσω, επίσης, το περίφημο κινηματογραφικό έργο, «The Act of Killing», για το 1.000.000 κομμουνιστές και αριστερούς, που σκοτώθηκαν στην Ινδονησία. Έχουν γίνει τρομερά και από τις δύο πλευρές, δεν έχουμε διαφωνία σε αυτό.

ΜΑΡΙΑ ΤΡΙΑΝΤΑΦΥΛΛΟΥ (Εισηγήτρια του ΣΥΡΙΖΑ): Εγώ είπα να μην υπάρχει συμψηφισμός, γιατί δεν υπάρχει Αριστερά χωρίς λαϊκή βάση. Τα υπόλοιπα είναι….

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Δεν έκανε κάτι τέτοιο ο κ. Κεδίκογλου. Να ανακεφαλαιώσουμε με τις θέσεις των κομμάτων, ΣΥΡΙΖΑ «ναι», Νέα Δημοκρατία «ναι», Δημοκρατική Συμπαράταξη «επιφύλαξη», Λαϊκός Σύνδεσμος - Χρυσή Αυγή «επιφύλαξη», το ΚΚΕ «κατά», οι ΑΝΕΛ «υπέρ», η Ένωση Κεντρώων «επιφύλαξη» και το ΠΟΤΑΜΙ «υπέρ».

Επομένως, το σχέδιο νόμου του Υπουργείου Εξωτερικών «Κύρωση της Συμφωνίας – Πλαίσιο Εταιρικής Σχέσης και Συνεργασίας μεταξύ της Ευρωπαϊκής Ένωσης και των Κρατών Μελών της, αφενός και της Δημοκρατίας των Φιλιππίνων, αφετέρου», γίνεται δεκτό επί της αρχής, κατ’ άρθρον και στο σύνολό του, κατά πλειοψηφία. Σας ευχαριστώ πολύ.

Στο σημείο αυτό γίνεται η γ’ ανάγνωση των μελών της Επιτροπής. Παρόντες ήταν οι Βουλευτές κ.κ. Αναγνωστοπούλου Αθανασία (Σία), Δέδες Γιάννης, Δουζίνας Κωνσταντίνος, Εμμανουηλίδης Δημήτριος, Καραγιαννίδης Χρήστος, Κυρίτσης Γεώργιος, Μπαλλής Συμεών, Παπαφιλίππου Γεώργιος, Ντζιμάνης Γιώργος, Σπαρτινός Κώστας, Σταματάκη Ελένη, Τζαμακλής Χαρίλαος, Τριανταφύλλου Μαρία, Φίλης Νικόλαος, Αναστασιάδης Σάββας, Δαβάκης Αθανάσιος, Δημοσχάκης Αναστάσιος, Καββαδάς Αθανάσιος, Κεδίκογλου Συμεών (Σίμος), Κεφαλογιάννης Ιωάννης, Τασούλας Κωνσταντίνος, Τσιάρας Κωνσταντίνος, Θεοχαρόπουλος Αθανάσιος, Λοβέρδος Ανδρέας, Βλάχου Σωτηρία, Κούζηλος Νικόλαος, Μανωλάκου Διαμάντω, Τάσσος Σταύρος, Λαζαρίδης Γεώργιος, Κατσίκης Κωνσταντίνος, Σαρίδης Ιωάννης και Ψαριανός Γρηγόρης.

Τέλος και περί ώρα 13.25΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

**ΚΩΝΣΤΑΝΤΙΝΟΣ ΔΟΥΖΙΝΑΣ ΜΑΡΙΑ ΤΡΙΑΝΤΑΦΥΛΛΟΥ**